Propunere de DECIZIE A CONSILIULUI privind stabilirea poziției Uniunii Europene în cadrul Consiliului ministerial al Comunității Energiei (Belgrad, 24 octombrie 2013) /* COM/2013/0613 final - 2013/0301 (NLE) */





EXPUNERE DE MOTIVE 1. CONTEXTUL PROPUNERII La 24 octombrie 2013, la Belgrad (Serbia), va avea loc a 11-a reuniune a Consiliului ministerial al Comunității Energiei. Poziția Uniunii Europene cu privire la deciziile de pe ordinea de zi a acestei reuniuni trebuie stabilită în temeiul articolului 218 alineatul (9) din Tratatul privind funcționarea Uniunii Europene și în conformitate cu dispozițiile Deciziei 2006/500/CE a Consiliului din 29 mai 2006 privind încheierea de către Comunitatea Europeană a Tratatului de instituire a Comunității Energiei (denumit în continuare „tratatul”). În temeiul articolului 6 din Decizia 2006/500/CE, poziția Uniunii Europene este exprimată de reprezentantul Comisiei Europene în cadrul Consiliului ministerial. Prezenta propunere de decizie a Consiliului se referă la toate punctele de pe ordinea de zi în privința cărora se preconizează luarea unei decizii de către Consiliul ministerial sau în legătură cu care UE trebuie să ia poziție. Comisia consideră că alte puncte de pe ordinea de zi a Consiliului ministerial nu necesită orientări în vederea unei declarații din partea Uniunii Europene, astfel cum se menționează în Metodele de lucru privind pregătirea reuniunilor Consiliului ministerial al Comunității Energiei, stabilite de comun acord de serviciile Comisiei și ale Consiliului (14623/07). 2. PROIECT ADNOTAT DE ORDINE DE ZI 2.1. Chestiuni bugetare (subpuncte în cadrul punctului A, fără dezbatere) Aprobarea gestiunii financiare pentru 2012 Comisia aprobă descărcarea de gestiune a directorului pentru exercițiul 2012 pe baza raportului de audit din 31 decembrie 2012, a raportului Comitetului bugetar cu privire la auditul pe 2012 și a raportului directorului privind execuția bugetară. Aprobarea bugetului și a contribuțiilor financiare pentru perioada 2014 – 2015 Comisia aprobă bugetul pentru 2014-2015, sub rezerva aprobării de către autoritatea bugetară a creditelor corespunzătoare pentru ambele exerciții financiare. Acest buget este în conformitate cu propunerea Comisiei, adoptată prin Decizia Comisiei din 29 mai 2013 [SEC(2013 3061 final]. Bugetul total nu poate să depășească 3 448 810 EUR în 2014 și respectiv 3 517 786 EUR în 2015. Aceste sume reprezintă o creștere (de 3,2%, respectiv de 5,2%) față de bugetul aprobat pentru 2013. Ipotezele bugetare cuprinse în proiectul de buget pregătit de Secretariat justifică mărirea bugetului referindu-se, de pildă, la activitățile extinse ale Comunității Energiei și la responsabilitățile sporite ale organelor acesteia, în special ale Secretariatului. De asemenea, Comisia Europeană trebuie să fie de acord cu modificările aduse anexei IV la Tratatul de instituire a Comunității Energiei, care detaliază contribuțiile bugetare ale Uniunii Europene și ale fiecărei părți contractante. La aderarea Republicii Croația la Uniunea Europeană, contribuția financiară a acesteia la bugetul Comunității Energiei (de 0,40%) va fi acoperită de Uniunea Europeană. 2.2. Adoptarea programului de lucru al Comunității Energiei pentru 2014-2015 (subpuncte în cadrul punctului A, fără dezbatere) Comisia Europeană aprobă programul de lucru al Comunității Energiei pentru 2014-2015, propus de Secretariat și aprobat de Grupul permanent la nivel înalt la 19 iunie 2013. Programul de lucru reprezintă continuarea lucrărilor desfășurate în trecut și acoperă toate domeniile de activitate. 2.3. Punerea în aplicare a Directivei privind eficiența energetică Până în prezent, acquis-ul Comunității Energiei cuprinde Directiva 2006/32/CE a Parlamentului European și a Consiliului privind eficiența energetică la utilizatorii finali și serviciile energetice, Directiva 2010/31/UE a Parlamentului European și a Consiliului privind performanța energetică a clădirilor și Directiva 2010/30/UE a Parlamentului European și a Consiliului privind indicarea, prin etichetare și informații standard despre produs, a consumului de energie și de alte resurse al produselor cu impact energetic, precum și opt regulamente de punere în aplicare. Directiva 2012/27/UE a Parlamentului European și a Consiliului din 25 octombrie 2012 privind eficiența energetică modifică, printre altele, Directiva 2010/30/UE și abrogă, printre altele, Directiva 2006/32/CE. Evoluția legislației UE în domeniul eficienței energetice a fost discutată de către fostul Grup operativ privind eficiența energetică și de către succesorul acestuia, Grupul de coordonare privind eficiența energetică, care au convenit că este de dorit ca părțile contractante să înceapă punerea în aplicare a Directivei 2012/27/UE cât mai devreme. Proiectul de recomandare de pe agenda Consiliului ministerial reprezintă un prim pas în direcția unei viitoare decizii cu caracter obligatoriu și descrie sarcinile care le revin părților contractante. Această abordare este similară cu cea adoptată în trecut pentru Directiva 2009/28/CE privind promovarea utilizării energiei din surse regenerabile. Proiectul de recomandare include câteva adaptări propuse de Secretariatul Comunității Energiei, pentru a le permite părților contractante să pună în aplicare treptat cerințele directivei. La reuniunea din 19 iunie 2013 a Grupului permanent la nivel înalt, s-a clarificat faptul că aceste adaptări nu trebuie să constituie o judecată prealabilă a conținutului unei viitoare decizii obligatorii. Proiectul de recomandare indică în mod clar că diversele obligații care trebuie îndeplinite în cele din urmă de către părțile contractante sunt identice cu cele stabilite în Directiva 2012/27/UE. Comisia sprijină adoptarea recomandării. Întrucât recomandarea se bazează pe titlul II din tratat, Uniunea Europeană nu votează. 2.4. Directivele privind instalațiile de ardere de dimensiuni mari/emisiile industriale În raportul adresat anul trecut Consiliului ministerial care a avut loc la Budva, Grupul operativ pentru mediu a evidențiat dificultățile cu care se confruntă părțile contractante și necesitatea de a permite o anumită flexibilitate în punerea în aplicare a Directivei 2001/80/CE privind limitarea emisiilor provenind de la instalații de ardere de dimensiuni mari, care va fi abrogată și înlocuită în curând de Directiva 2010/75/UE privind emisiile industriale (prevenirea și controlul integrat al poluării). Pe această bază, Comisia a prezentat Consiliului ministerial o propunere de decizie privind punerea în aplicare a Directivei 2001/80/CE, privind punerea în aplicare a capitolului III din anexa V și a articolului 72 alineatele (3) și (4) din Directiva 2010/75/UE și de modificare a articolului 16 din tratat și a anexei II la acesta. Propunerea Comisiei a fost discutată la reuniunea din 19 iunie 2013 a Grupului permanent la nivel înalt, în cadrul căreia majoritatea părților contractante au solicitat modificări ale propunerii Comisiei, precum introducerea posibilității de a exclude anumite instalații și de a modifica anumite date privind aplicarea unui plan național de reducere a emisiilor. În ceea ce privește Directiva 2010/75/UE, termenul prevăzut pentru 2018 pentru noile instalații a întrunit consensul general, în vreme ce termenul propus pentru instalațiile existente, respectiv 2022, a fost considerat prea scurt. Grupul operativ pentru mediu se va reuni la începutul lunii septembrie pentru o discuție aprofundată, ținând seama de rezultatele unui studiu în curs de realizare. Grupul permanent la nivel înalt a convenit să continue discuțiile pe această temă și să tragă concluziile la reuniunea sa din octombrie, cu o zi înainte de Consiliul ministerial. Comisia sprijină deciziile aflate pe agendă, după cum urmează: - Directiva privind instalațiile de ardere de mari dimensiuni (Directiva LCP) - (adaptări la Directiva 2001/80/CE): această decizie se bazează pe titlul II din tratat, așadar, așa cum prevede articolul 80, fiecare parte contractantă dispune de un vot. Astfel, Uniunea Europeană, care nu este parte contractantă, nu votează; cu toate acestea, conform articolului 79 din tratat, Comisia Europeană poate să își modifice sau să își retragă propunerea în orice moment în cursul procedurii care conduce la adoptarea măsurilor. Comisia își dă acordul cu privire la modificarea perioadei de referință pentru planul național de reducere a emisiilor (PNRE) (care s-a încheiat în 2012 în loc de 2010) și la modificarea definiției unei „instalații existente” (dată de referință: 1 ianuarie 1993 în loc de 1 iulie 1987). Comisia își dă, de asemenea, acordul cu privire la una dintre următoarele opțiuni, ambele menite să la ofere părților contractante o anumită flexibilitate în vederea atingerii obiectivelor cerute: (i) modificarea dispozițiilor referitoare la PNRE în sensul acceptării unui prag descrescător liniar de stabilit între 2018 și data intrării în vigoare a limitelor prevăzute de Directiva privind emisiile industriale (DEI). În 2018, emisiile totale ale instalațiilor incluse în PNRE nu pot depăși emisiile echivalente cu limitele prevăzute de Directiva LCP cu mai mult de 25 %. În ultimul an al PNRE, emisiile totale trebuie să fie echivalente cu cele la care s-ar fi ajuns dacă s-ar fi aplicat limitele prevăzute în DEI în cazul fiecărei instalații în parte. (ii) posibilitatea de a exclude anumite instalații, cu restricția neaplicării acestei opțiuni la instalațiile pentru care s-a convenit, de către autoritățile relevante, în cadrul relațiilor bilaterale cu Uniunea Europeană și/sau cu donatorii internaționali, o dată de închidere anterioară datei de 1 ianuarie 2018. Comisia solicită introducerea în decizia Consiliului ministerial a unei dispoziții conform cărei excluderea, la cererea justificată a unei părți contractante, se autorizează de către Consiliul ministerial printr-o decizie aprobată de majoritatea membrilor și care trebuie să includă și un vot favorabil din partea Uniunii Europene. - Directiva privind emisiile industriale (adoptarea Directivei 2010/75/UE): Comisia sprijină adoptarea directivei menționate de către Comunitatea Energiei, cu un termen de punere în aplicare de către instalațiile existente care nu poate fi mai târziu de 1 ianuarie 2024. Comisia își dă acordul pentru modificarea articolului 16 din tratat și a anexei II la acesta, în baza mandatului de negociere acordat de Consiliu la zz/ll/2013. 2.5. Punerea în aplicare a tratatului Comisia salută raportul anual de punere în aplicare și evaluarea realizată de Secretariat cu privire la respectarea de către părțile contractante a acquis-ului Comunității Energiei. Se așteaptă ca miniștrii să prezinte rapoarte privind evoluțiile naționale recente în domeniu, în principal cele de natură legislativă. Comisia orientează dezbaterile și le focalizează în direcția îndeplinirii obiectivului principal al Comunității Energiei, care este instituirea unor piețe naționale ale energiei deschise, transparente, competitive și integrate regional, în vederea creării unei piețe paneuropene a energiei. În ceea ce privește cererea motivată în cauza ECS-8/11 împotriva Bosniei și Herțegovinei, depusă de Secretariat în temeiul articolului 90 din Tratatul de instituire a Comunității Energiei, Comisia își dă acordul pentru o decizie a Consiliului ministerial de constatare a încălcării de către partea contractantă în cauză a dispozițiilor corespunzătoare din acquis-ul Comunității Energiei cu privire la gaz („al doilea pachet”), astfel cum a solicitat Secretariatul. În cazul în care, având în vedere avizul emis de Comitetul consultativ pentru soluționarea diferendelor, Comisia consideră că există îndoieli cu privire la existența încălcărilor invocate, aceasta solicită ca Consiliul ministerial să ia o decizie în acest sens prin procedura scrisă, la o dată ulterioară, dar nu mai târziu de 30 noiembrie, pentru a permite suficient timp în vederea adoptării unei poziții a UE, pe baza unei evaluări atente a dosarului de către serviciile juridice ale Comisiei Europene și Consiliului European. 2.6. Strategia energetică - proiecte de interes pentru Comunitatea Energiei (PICE) Comisia aprobă lista de PICE propusă de Grupul operativ pentru strategia energetică și confirmată de Grupul permanent la nivel înalt la reuniunea sa din 19 iunie 2013. Comisia invită părțile contractante să ia toate măsurile necesare pentru facilitarea unei puneri în practică rapide a acestor proiecte. În acest sens, salută stimulentele pentru investiții prin măsuri de reglementare propuse de Comitetul de reglementare al Comunității Energiei (CRCE) și sprijină avizarea acestora de către Consiliul ministerial, subliniind necesitatea unei colaborări sporite între organismele naționale de reglementare. Comisia clarifică faptul că stimulentele propuse - care vor fi enumerate într-o anexă la concluziile Consiliului ministerial - nu sunt exhaustive și pot fi revizuite în lumina discuțiilor în curs de desfășurare în Uniunea Europeană. Comisia ia notă de faptul că și alte proiecte, prezentate drept candidate la statutul de PICE și declarate eligibile în vederea evaluării de către Grupul operativ, sunt meritorii, deși nu au fost incluse pe lista de PICE. Comisia este de acord să invite Secretariatul să treacă în revistă progresele înregistrate în punerea în aplicare a fiecărui PICE și să invite CRCE să revizuiască impactul (ne)cooperării în materie de reglementare asupra dezvoltării proiectelor. Rezultatele ambelor acțiuni urmează să fie prezentate Consiliului ministerial din octombrie 2014. În cazul în care trecerea în revistă indică faptul că, pentru un anumit proiect, nu s-au înregistrat niciun fel de progrese vizibile din motive imputabile promotorului proiectului, Consiliul ministerial ia în considerare revocarea statutului de PICE. Comisia convine că, în cazul în care lista de PICE se dovedește un instrument eficient de stimulare a dezvoltării de proiecte, lista va fi actualizată la fiecare 2-3 ani. 2.7. Tratatul de instituire a Comunității Energiei după 2016 Comisia participă la dezbaterea ministerială ținând seama de Raportul Comisiei privind Comunitatea Energiei din 2011[1] și de Concluziile Consiliului UE privind consolidarea dimensiunii externe a politicii UE.[2] Comisia aprobă prelungirea duratei Tratatului de instituire a Comunității Energiei pe o perioadă suplimentară de 10 ani, în temeiul articolului 97 din tratatul menționat. Decizia necesită unanimitatea părților (opt părți contractante și Uniunea Europeană). În cazul în care nu se întrunește unanimitatea, tratatul poate continua să se aplice între acele părți care au votat în favoarea prelungirii, cu condiția ca numărul lor să fie de cel puțin două treimi dintre părți. Comisia aprobă instituirea unui Grup de reflecție la nivel înalt cu sarcina de a evalua funcționarea tratatului și de a propune eventuale îmbunătățiri pentru această organizație internațională, inclusiv, dacă este cazul, modificări ale tratatului. Grupul prezintă rapoarte periodice Grupului permanent la nivel înalt și își prezintă concluziile la reuniunea Consiliului ministerial din octombrie 2014, de la Kiev. 2.8. Alte decizii (subpuncte în cadrul punctului A, fără dezbatere) Comisia aprobă următoarele decizii: - modificări ale Actului procedural 2008/02/MC-EnC (Regulamentul de procedură al Consiliului ministerial), pentru introducerea adoptării unui program de lucru bienal, coerent cu bugetul bienal; - planul unei strategii sociale, în urma concluziilor Forumului social din 2012 și 2013. Comisia sprijină adoptarea de către Comunitatea Energiei a Regulamentului (UE) nr. 147/2013 al Comisiei din 13 februarie 2013 de modificare a Regulamentului (CE) nr. 1099/2008 al Parlamentului European și al Consiliului privind statisticile în domeniul energiei, în ceea ce privește punerea în aplicare a actualizărilor pentru statisticile lunare și anuale în domeniul energiei în cadrul Comunității Energiei. Întrucât decizia se bazează pe titlul II din tratat, Uniunea Europeană nu votează. Comisia avizează de asemenea concluziile reuniunilor Grupului permanent la nivel înalt care au avut loc începând de la Consiliul ministerial din 2012. 2013/0301 (NLE) Propunere de DECIZIE A CONSILIULUI privind stabilirea poziției Uniunii Europene în cadrul Consiliului ministerial al Comunității Energiei (Belgrad, 24 octombrie 2013) CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 194 și articolul 218 alineatul (9), având în vedere Decizia 2006/500/CE a Consiliului din 29 mai 2006 privind încheierea de către Comunitatea Europeană a Tratatului de instituire a Comunității Energiei[3], în special articolele 4 și 5, având în vedere propunerea Comisiei Europene, DECIDE: Articolul 1 Având în vedere cea de-a unsprezecea reuniune a Consiliului ministerial al Comunității Energiei, care va avea loc la Belgrad, la 24 octombrie 2013, poziția Uniunii Europene cu privire la aspectele care intră sub incidența articolului 218 alineatul (9) din Tratatul privind funcționarea Uniunii Europene este precizată în anexa la prezenta decizie. Adoptată la Bruxelles, Pentru Consiliu Președintele ANEXĂ Poziția Uniunii Europene 1. Uniunea Europeană aprobă: · descărcarea de gestiune a directorului Secretariatului Comunității Energiei pentru exercițiul 2012; · bugetul 2014-2015, sub rezerva aprobării de către autoritatea bugetară a creditelor corespunzătoare pentru ambele exerciții financiare; · programul de lucru al Comunității Energiei pentru 2014-2015; · modificările aduse anexei IV la Tratatul de instituire a Comunității Energiei în ceea ce privește contribuția părților la bugetul Comunității Energiei, în special creșterea contribuției UE cu 0,04 %, corespunzând contribuției actuale a Croației; · modificările aduse articolului 16 din Tratatul de instituire a Comunității Energiei și anexei II la acesta, în concordanță cu decizia Consiliului din zz//ll/2013, prin care Comisia este autorizată să negocieze în numele Uniunii Europene modificări la Tratatul de instituire a Comunității Energiei; · o decizie a Consiliului ministerial de constatare a încălcării de către Bosnia și Herțegovina a dispozițiilor acquis-ului Comunității Energiei cu privire la gaz, încălcare identificată de Secretariat în cererea sa motivată, în măsura în care Comitetul consultativ pentru soluționarea diferendelor confirmă, în avizul său, presupusa încălcare. În cazul în care opiniile diferă, Uniunea Europeană solicită o amânare a deciziei până la o dată ulterioară, care nu poate fi mai târziu de 30 noiembrie 2013; · lista de PICE propusă de Grupul operativ pentru strategia energetică. UE sprijină stimulentele pentru investiții prin măsuri de reglementare propuse de CRCE, care nu sunt exhaustive și pot fi revizuite în lumina discuțiilor în curs de desfășurare în Uniunea Europeană; · prelungirea duratei Tratatului de instituire a Comunității Energiei cu o perioadă suplimentară de 10 ani; · instituirea unui Grup de reflecție la nivel înalt cu sarcina de a evalua funcționarea tratatului și de a propune eventuale îmbunătățiri pentru această organizație internațională, inclusiv, dacă este cazul, modificări ale tratatului; · modificări ale Actului procedural 2008/02/MC-EnC (Regulamentul de procedură al Consiliului ministerial), pentru introducerea adoptării unui program de lucru bienal; · planul unei strategii sociale. 2. Uniunea Europeană sprijină: · punerea în aplicare de către părțile contractante ale Comunității Energiei a Directivei 2012/27/UE a Parlamentului European și a Consiliului din 25 octombrie 2012 privind eficiența energetică, pe baza unei recomandări a Consiliului ministerial, ca prin pas în direcția viitoarei adoptări a unui act cu caracter obligatoriu; · adoptarea adaptărilor la Directiva 2001/80/CE privind limitarea emisiilor provenind de la instalații de ardere de dimensiuni mari, precum și punerea în aplicare de către părțile contractante la Comunitatea Energiei a capitolului III din anexa V și a articolului 72 alineatele (3) și (4) din Directiva 2010/75/UE privind emisiile industriale (prevenirea și controlul integrat al poluării). Pe această bază, Comisia a prezentat Consiliului ministerial o propunere de decizie privind punerea în aplicare a Directivei 2001/80/CE, privind punerea în aplicare a Directivei 2010/75/UE și de modificare a articolului 16 din tratat și a anexei II la acesta; · adoptarea de către Comunitatea Energiei a Regulamentului (UE) nr. 147/2013 al Comisiei din 13 februarie 2013 de modificare a Regulamentului (CE) nr. 1099/2008 al Parlamentului European și al Consiliului privind statisticile în domeniul energiei, în ceea ce privește punerea în aplicare a actualizărilor pentru statisticile lunare și anuale în domeniul energiei în cadrul Comunității Energiei. [1] Raport al Comisiei către Parlamentul European și Consiliu prezentat în temeiul articolului 7 din Decizia 2006/500/CE (Tratatul de instituire a Comunității Energiei) [COM(2011)105 final]. [2] A 3127-a reuniune a Consiliului pentru transport, telecomunicații și energie (probleme energetice), Bruxelles, 24 noiembrie 2011. [3] JO L 198, 20.7.2006, p. 15.